KIRJALLINEN KYSYMYS E-2910/97 komissiolle esittäjä(t): Johanna Maij-Weggen (PPE) (17. syyskuuta 1997)

Aihe: Vasikoiden kuljetus Saksan ja Ranskan välillä ja ranskalaisteurastamojen teurastuskäytäntö

Onko komissio tietoinen saksalaisen ZDF-televisioyhtiön 18. heinäkuuta 1997 esittämästä dokumentista, joka kertoi ¨ylimääräisten¨ sonnivasikoiden kuljettamisesta Saksasta Ranskaan ja näiden vasikoiden teurastamisesta ranskalaisteurastamoissa? ((Tämä dokumenttielokuva, jonka nimi on ¨Kopfgeld für Kälber¨, on saatavissa ZDF:n Mainzin toimituksesta (puh. 0049-6131-704535). ))

Onko komissio tietoinen siitä, että näitä kuljetuksia tehdään sen vuoksi, että Ranskassa maksetaan suurempia teurastuspalkkioita kuin Saksassa, jolloin toimitaan kaiken lisäksi petostarkoituksessa?

Voiko komissio kertoa, kuinka suuria ovat nämä teurastuspalkkiot Saksassa ja Ranskassa ja miksi näitä vasikoita kuljetetaan turhaan maasta toiseen? Missä määrin komission määräykset suosivat tällaista käytäntöä?

Tästä saksalaisesta dokumenttielokuvasta kävi ilmi myös se, että vasikat ripustetaan ensin riippumaan koivestaan ja sitten niiltä katkaistaan kaula. Onko tämä komission mielestä hyväksyttävä teuraseläinten tappomenetelmä? Onko olemassa tätä koskevia yhteisön säädöksiä tai määräyksiä ja jos on, kuka valvoo niiden toteutusta?

Komission jäsenen Franz Fischlerin komission puolesta antama vastaus (1. joulukuuta 1997)

Komissio pitää erityisen tärkeänä eläinten hyvinvointia koskevien yhteisön sääntöjen parantamista. Äskettäin tulivat voimaan eläinten kuljetuksia sekä vasikoiden hyvinvointia koskevat uudet säännöt. Jotkut tähän alaan liittyvät ongelmat ovat peräisin riittämättömästä sääntöjen täytäntöönpanosta tai riittämättömästä valvonnasta jäsenvaltioissa. Komissio seuraa tilannetta tarkasti ja toteuttaa tarvittavat toimenpiteet niiden jäsenvaltioiden osalta, joissa sitoumuksia ei ole noudatettu.

Vasikoiden teurastuspalkkioita koskevaa kysymystä on tarkasteltava eri näkökulmista:

Palauttaakseen naudanlihamarkkinoiden tasapainon BSE-kriisin (bovine spongiform encephalopathy) jälkeen komissio otti vuoden 1996 lopussa käyttöön kahden vuoden siirtymäkauden ajaksi kaikkia jäsenvaltioita koskevan velvoitteen soveltaa ainakin toista seuraavista vasikoita koskevista palkkioista: aikaistettua markkinoille saattamista tai vasikoiden prosessointia koskevaa palkkiota. Näiden palkkioiden tarkoituksena on alentaa tuotantoa vähentämällä tuotantoeläimiä aikaisemmassa vaiheessa. Jäsenvaltioiden on sovellettava ainakin toista näistä järjestelmistä tai molempia, jos ne niin haluavat. Ranska, Irlanti, Portugali ja Yhdistynyt kuningaskunta valitsivat prosessointipalkkion (yhteisön alueelta peräisin oleville alle 20 päivän ikäisille nuorille urospuolisille naudoille). Saksa sen sijaan halusi soveltaa mieluummin aikaistetusta markkinoille saattamisesta maksettavaa palkkiota. Soveltamissäännöt ja prosessointipalkkion määrä, tällä hetkellä 115 ecua lypsyrotua olevista vasikoista ja 145 ecua lihakarjarotua olevista vasikoista, ovat samat kaikissa tätä palkkiota soveltavissa jäsenvaltioissa.

Yhteisön sisäinen kaupankäynti on tavanomainen käytäntö silloin, kun hinnat ovat selvästi erilaisia eri jäsenvaltioissa. Yleisesti ottaen juottovasikoiden hinnat ovat Saksassa alhaisempia kuin Ranskassa. Lisäksi tämän vuoden kesä- ja heinäkuussa tämän eläintyypin hintaero Ranskan ja Saksan välillä kasvoi huomattavasti. Hintaero voi osittain selittää sen, miksi Ranskan markkinat olivat saksalaisten vasikoiden kannalta edelleenkin houkuttelevammat. Tästä huolimatta prosessointipalkkiojärjestelmään osallistuneiden eläinten lukumäärä oli Ranskassa alhaisempi kuin tätä edeltäneinä kuukausina.

Koska nämä palkkiot ovat sekä poliittisesti että talousarvion kannalta merkittäviä, komissio seuraa niitä tarkasti, eikä tähän mennessä ole tullut tietoon petoksia. Nämä seikat huomioon ottaen komissio on jo esitellyt huhtikuussa 1997 ((KOM(97)165 lopullinen. )) neuvostolle välikertomuksen, ja toinen kertomus näiden palkkioiden soveltamisesta on juuri parhaillaan neuvoston tutkittavana.

Kun vasikat teurastetaan, on noudatettava eläinten suojelusta teurastus- ja lopettamishetkellä annetun direktiivin 93/119/EY ((EYVL L 340, 31.12.1993. )) säännöksiä. Niihin sisältyy yksityiskohtaisia vaatimuksia eläinten säilyttämisestä, sitomisesta, tainnuttamisesta ja verenlaskusta. Vasikoiden hyvinvointiin liittyviä ongelmia ei pitäisi syntyä, jos ne teurastetaan direktiivin säännösten mukaisesti eikä niille tuoteta tarpeetonta kärsimystä.

Sääntöjen täytäntöönpanon päävastuu on jäsenvaltioilla. Komission vastuulla on kuitenkin sääntöjen yhdenmukainen soveltaminen yhteisön alueella. Jos todetaan, että direktiiviä ei ole jäsenvaltioiden viranomaisten toimesta pantu asianmukaisesti täytäntöön, komissio tavallisesti neuvottelee näiden viranomaisten kanssa ja jos asiaa ei pystytä ratkaisemaan tyydyttävällä tavalla, komissio voi aloittaa Euroopan yhteisöjen perustamissopimuksen 169 artiklan mukaisen rikkomisesta johtuvan menettelyn. Komissio on pyytänyt kyseisestä elokuvasta kopion ja tutkii sen. Jos käy ilmi, että direktiivin 93/119/EY säännöksiä on rikottu, komissio päättää asianmukaisista toimista.